Oficiālais Vēstnesis L 115 , 01/05/1976 Lpp. 0073 - 0074

Speciālizdevums somu valodā: Nodaļa 15 Sējums 2 Lpp. 0044

Speciālizdevums grieķu valodā Nodaļa 12 Sējums 1 Lpp. 0119

Speciālizdevums zviedru valodā: Nodaļa 15 Sējums 2 Lpp. 0044

Speciālizdevums spāņu valodā: Nodaļa 15 Sējums 1 Lpp. 0163

Speciālizdevums portugāļu valodā Nodaļa 15 Sējums 1 Lpp. 0163



Komisijas Lēmums (1976. gada 21. aprīlis), ar ko izveido Atkritumu apsaimniekošanas komiteju (76/431/EEK) EIROPAS KOPIENU KOMISIJA, ņemot vērā Eiropas Ekonomikas kopienas dibināšanas līgumu, tā kā Eiropas Kopienu rīcības programma vides jomā [1] uzsver, ka ir vajadzīga Kopienas politika attiecībā uz rūpnieciskajiem un lietošanas atkritumiem; tā kā īpaša uzmanība jāvelta dabas resursu aizsardzībai, pastāvīgi cenšoties novērst atkritumu rašanos, un jo īpaši veicot pasākumus, kas veicina atkritumu pārstrādi un to atkārtotu izmantošanu; tā kā savā 1975. gada 3. marta rezolūcijā par enerģētiku un vidi [2] Padome atzīmēja, ka ir ļoti būtiski veicināt atkritumu pārstrādi un to atkārtotu izmantošanu, lai taupītu enerģiju; tā kā Komisijai nepieciešams saņemt augsti kvalificētu personu atzinumus par atkritumu apsaimniekošanu, IR PIEŅĒMUSI ŠO LĒMUMU. 1. pants Pie Komisijas izveido Atkritumu apsaimniekošanas komiteju (turpmāk tekstā "komiteja"). 2. pants Komitejas uzdevums ir, vai nu pēc Komisijas pieprasījuma vai pēc savas iniciatīvas, sniegt Komisijai atzinumus visos jautājumos, kas attiecas uz: a) atkritumu apsaimniekošanas politikas formulēšanu, ņemot vērā nepieciešamību nodrošināt resursu vislietderīgāko izmantošanu un atkritumu drošu un efektīvu apglabāšanu; b) dažādiem tehniskiem, ekonomiskiem, administratīviem un juridiskiem pasākumiem, kas varētu novērst atkritumu rašanos vai nodrošināt to atkārtotu izmantošanu, pārstrādi vai apglabāšanu; c) atkritumu apsaimniekošanas direktīvu īstenošanu, un jaunu priekšlikumu par direktīvām formulēšanu attiecībā uz šo jomu. 3. pants 1. Komitejā ir 20 locekļi. 2. Vietas komitejā sadala šādi: Komisijai — divas; katrai dalībvalstij — divas. 4. pants Komitejas locekļus ieceļ Komisija. Lai visas dalībvalstīm piešķirtās vietas būtu aizpildītas, Komisija, apspriedusies ar attiecīgajām dalībvalstīm, ieceļ locekļus no to valsts augstākā līmeņa ekspertu vidus, kas ir kompetenti jomās, kas minētas 2. pantā. 5. pants Komitejas locekļu pilnvaru laiks ir trīs gadi. Viņus var iecelt amatā atkārtoti. Pēc trīs gadu termiņa beigām komitejas locekļi paliek amatā, līdz viņu vietā stājas citi locekļi vai viņu pilnvaras tiek atjaunotas. Komitejas locekļa pilnvaru laiks var tikt pārtraukts pirms beidzies trīs gadu termiņš, ja viņš atkāpjas no amata vai arī viņa nāves gadījumā. Saskaņā ar 4. pantā noteikto kārtību ieceļ pārstāvi, kas aizstāj minēto locekli atlikušajā pilnvaru laikā. Komitejas locekļi par saviem darbu nesaņem atalgojumu. 6. pants Komitejas locekļu sarakstu Komisija informatīvos nolūkos publicē Eiropas Kopienu Oficiālajā Vēstnesī. 7. pants Komitejas priekšsēdētājs ir Komisijas pārstāvis. 8. pants Priekšsēdētājs var uzaicināt ikvienu personu ar atbilstošu kvalifikāciju kādā no dienas kārtības jautājumiem, lai tā kā eksperts piedalītos komitejas vai 9. pantā minēto darba grupu apspriedēs. Eksperti piedalās tikai tajās apspriedēs, kurās ir jautājumi, par kuriem tos aicināja diskutēt. 9. pants Komiteja var izveidot darba grupas. 10. pants 1. Komiteju un darba grupas sasauc komitejas priekšsēdētājs, un tās sanāk Komisijas mītnē. 2. Attiecīgo Komisijas struktūrvienību pārstāvji piedalās komitejas un tās darba grupu sanāksmēs. 3. Sekretariāta pakalpojumus komitejai un tās darba grupām nodrošina Komisija. 11. pants Komitejas apspriedēs nebalso. Ja Komisija vēlas saņemt komitejas atzinumu, tad tā var noteikt termiņu, kurā atzinums jāsniedz. 12. pants Neierobežojot Līguma 214. panta noteikumus, gadījumā, ja komitejas priekšsēdētājs paziņo komitejas locekļiem, ka pieprasītais atzinums vai izvirzītais jautājums ir konfidenciāls, komitejas locekļu pienākums ir neizpaust informāciju, ko viņi uzzinājuši, strādājot komitejā vai tās darba grupās. Šādos gadījumos sanāksmēs var ierasties tikai komitejas locekļi un attiecīgo Komisijas struktūrvienību pārstāvji. 13. pants Šis lēmums stājas spēkā 1976. gada 1. maijā. Briselē, 1976. gada 21. aprīlī Komisijas vārdā — priekšsēdētāja vietnieks Carlo Scarascia Mugnozza [1] OV C 112, 20.12.1973., 28. lpp. [2] OV C 168, 25.7.1975., 2. lpp. --------------------------------------------------